Diari Oficial de la Generalitat Valenciana


Sumari del DOGV 6270, del 19-05-2010 (2010/4699)

Notificació de la interlocutòria dictada en el procediment incidental de família número 1008/2009.
--------------------------------------------------------------------------------------------------

### Dades del document

Número de DOGV
:   6270

Data del DOGV
:   19-05-2010

Secció del DOGV
:   IV. ADMINISTRACIÓ DE JUSTÍCIA

Número del document
:   2010/4699


Organisme emissor
:   Jutjat de Primera Instància Número 7 de Castelló de la Plana

Tipus de document
:   Anunci

Notificació de la interlocutòria dictada en el procediment incidental de família número 1008/2009. [2010/4699]  
Assumpte civil 001008/2009  
Eva María Murciano Vicente, secretària del Jutjat de Primera Instància número 7 de Castelló de la Plana.   
En el judici a què es fa referència s'ha dictat la resolució que té el text que literalment és com segueix:   
«Interlocutòria 448/09   
Castelló de la Plana, 23 de setembre de 2009.-   
Fets  
Únic. La procuradora la senyora Marquet Balmes, en la representació que té acreditada d'Elena Tufeanu Luminita, va presentar la sol·licitud de reconeixement de la sentència dictada pel Jutjat de Targoviste, districte de Dambovita (Romania), en data 9 de gener de 2008, sobre divorci de la seua representada i Marcel Tufeanu. Els fets en què fundava la seua pretensió eren els següents:   
1. Marcel Tufeanu i Elena Luminita Temelie van contraure matrimoni a Targoviste, Romania, el 15 de novembre de 2006, i va nàixer un fill, Alexandru Bogdan, el 27 de setembre de 1991.   
2. El 9 de gener de 2008, el Jutjat de Targoviste, districte de Dambovita, de Romania, va dictar sentència de divorci d'aquests cònjuges en l'expedient número 6108/315/2006.  
3. Aquesta sentència és ferma, i compleix tots els requisits per a la seua efectivitat i compliment a Espanya.   
Fonaments jurídics   
Primer. De conformitat amb els articles 951 i següents de l'antiga Llei d'Enjudiciament Civil (en vigor d'acord amb la disposició derogatòria única 1.3a de la Llei 1/2000), el reconeixement de l'eficàcia a Espanya de resolucions dictades a països estrangers es durà a terme mitjançant tres criteris subsidiaris:   
a) De conformitat amb el que estableixen els tractats internacionals.  
b) Pel principi de reciprocitat.  
c) per la concurrència dels requisits previstos en l'article 954 de la Llei d'Enjudiciament Civil 1881.   
En aquest supòsit, i després de l'entrada de Romania a la Unió Europea l'1 de gener de 2007, resulta aplicable la normativa comunitària, en concret el Reglament número 2201/2003 del Consell, de 27 de novembre de 2003, relatiu a la competència, el reconeixement i l'execució de resolució judicial en matèria matrimonial i de responsabilitat parental. Aquest reglament, en l'article 21.1, estableix que «les resolucions dictades en un estat membre seran reconegudes als altres estats membres sense necessitat de recórrer a cap procediment". Per això, els tribunals espanyols únicament hauran de comprovar si concorren els requisits formals exigits en l'article 37 del reglamento, ço és, una còpia d'aquesta resolució que complisca els requisits necessaris per determinar-ne l'autenticitat, i el certificat que contempla l'article 39 de conformitat amb el model de formulari que figura als annexos I i II del conveni. Els únics motius de denegació són els establits en els articles 22 i 23 del reglamento. Els esmentats requisits formals es compleixen amb la demanda, sense que de la lectura de la sentència s'aprecie que concórrega algun dels motius de denegació, per la qual cosa és procedent, sense la necessitat de cap procediment previ, reconéixer l'eficàcia a Espanya de la sentència en els aspectes relatius al divorci i a la responsabilitat parental.   
L'article 1.3.e del Reglament 2201/2003 exclou expressament del seu àmbit d'aplicació les obligacions d'aliments. Això implica que en sentències com la que és objecte d'aquest procediment, que inclouen alhora pronunciaments matrimonials i de responsabilitat parental (als quals són aplicables els preceptes del Reglament 2201/2003) i obligacions d'aliments (expressament excloses del seu àmbit d'aplicació), el reconeixement ha de complir també amb el que disposa el Reglament número 44/2001, de 22 de desembre de 2000, relatiu a la competència judicial, el reconeixement i l'execució de resolucions judicials en matèria civil i mercantil, en les quals matèries excloses de la seua aplicació (article 1.2) no es contenen les obligacions d'aliments. Com que l'article 33 del Reglament 44/2001 té idèntic contingut a l'article 21.1 del Reglament 2201/2003, i l'article 34 del Reglament número 44/2001 conté els mateixos motius de denegació del reconeixement que l'article 22 del Reglament número 2201/2003 que, com ja es va dir, ací no concorren, també és procedent reconéixer l'eficàcia a Espanya de la sentència de 9 de gener de 2008 pel que fa a les qüestions d'aliments, de manera que el reconeixement d'aquesta sentència ha de ser total i íntegre.   
Segon. Encara que en la demanda se sol·licita també que, després del reconeixement de la sentència, es procedisca a la seua inscripció registral, això no és possible atés que, com s'al·lega en la demanda i es desprén de la documental aportada, el matrimoni dels litigants no està inscrit a cap registre civil espanyol, pel fet d'haver estat contret a Romania davant l'autoritat competent d'aquest estat, cosa que suposa que, si les parts volen que el divorci s'inscriga a la seua inscripció de matrimoni, ho hauran de sol·licitar davant de les autoritat romaneses, però no davant dels tribunals espanyols.   
Part dispositiva   
Atés el que s'ha exposat, José Luis Conde-Pumpido García, magistrat jutge de Primera Instància número 7 de Castelló de la Plana,   
acorda: reconéixer l'eficàcia a Espanya de la sentència de divorci de Marcel Tufeanu i Luminita Elena Tufeanu dictada pel Jutjat de Targoviste, districte de Dambovita (Romania), en data de 9 de gener de 2008, en l'expedient número 6108/315/2006.  
Notifiqueu aquesta resolució a les parts i al Ministeri Fiscal, i feu-los saber que s'hi pot interposar un recurs d'apel·lació dins del termini de cinc dies.  
Aquesta és la meua interlocutòria, que ordene i firme».  
Atés que es desconeix el domicili o la residència actuals de la part demandada, mitjançant la provisió de 3 de març de 2010, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat la publicació d'aquest edicte en el Diari Oficial de la Comunitat Valenciana per a portar a efecte la diligència de notificació de la interlocutòria número 448/09 a Marcel Tufeanu.   
Castelló de la Plana, 3 de març de 2010.- La secretària judicial: Eva María Murciano Vicente.